Video: Studente takel UV-personeellid‘n Skermskoot uit die video. AfriForum Jeug het Dinsdag ’n klagte teen studente van die EFF Students Command (EFFSC) aan die Universiteit van die Vrystaat aanhangig gemaak nadat ŉ personeellid asook studente vroeër die dag gedurende ’n betoging op kampus deur betogende studente aangerand is. Chantelle du Preez, AfriForum Jeug se nasionale koördineerder vir tersiêre instellings, het in ’n verklaring gesê die groep studente het opgeruk waarna talle klasse en toetse tydens die betoging ontwrig en studente sowel as personeel deur betogers aangerand is. “AfriForum Jeug het ’n dringende skrywe aan Pura Mgolombane, dekaan van studentesake, gerig waarin ons vra dat hy onmiddellik teen die betogers optree om seker te maak ander studente se veiligheid en reg tot onderrig word nie geskend nie,” lui die verklaring. ‘n Skermskoot uit die video. ŉ Video word tans op sosiale media versprei waarin ŉ gestoei tussen ŉ personeellid en studente op die trappe van ŉ gebou op kampus gesien kan word voordat ŉ man die personeellid te hulp kom soos hy opstaan. Talle gille van studente kan in die video gehoor word. Volgens Du Preez is Marchelle Malan, voorsitter van AfriForum Jeug se Kovsies-tak, ook deur betogende studente gedreig dat hulle haar sal “bykom indien sy die video’s teen hulle sou gebruik”. Maroela Media het ŉ navraag aan die universiteit se woordvoerder gerig.